ARA: Protesta kontra l-immigrazzjoni illegali u n-nuqqas ta' sigurtà fil-Ħamrun
Fi protesta kontra l-immigrazzjoni illegali u n-nuqqas ta' sigurtà fil-Ħamrun u l-inħawi tal-madwar – inkluż il-Marsa u Santa Venera – l-attivist Raymond Ambrogio qal li l-Prim Ministru hu obbligat iħares is-sigurtà nazzjonali, li fi kliemu diġà hija mhedda. Qal li l-Gvern għandu jsaħħaħ s-sigurtà u juża s-suldati jekk ikun hemm aktar immigranti li jaħarbu miċ-ċentri ta' dettenzjoni. B'referenza għall-65 immigrant minn 94 li nstabu pożittivi għall-COVID-19, is-Sur Ambrogio qal li l-Prim Ministru hu obbligat iħares saħħet il-poplu u qal li għandu jagħlaq il-portijiet b'mod immedjat għall-immigranti illegali. Fi protesta t-Tlieta filgħaxija, organizzata mill-grupp ta' Facebook Ħamrun għall-Ħamruniżi Maltin, qal li kull barrani li jinstab ħati ta' reat kriminali u jeħel il-ħabs għandu jkun deportat. Skont is-Sur Ambrogio l-ħaddiema barranin qed jiġu preferuti mill-Maltin. F'dan ir-rigward qal li għandha tinbidel il-Kostituzzjoni biex bil-liġi l-ewwel jintgħażlu l-Maltin u mbagħad l-barranin. Appella lill-patrijotti biex ma jqumux biss għall-protesti imma biex jagħtu leħen lill-patrijotti fil-Parlament.